FI Euroopan unionin virallinen lehti C 119/15

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 119/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”FIGUE DE SOLLIÈS”

EY-N:o: FR-PDO-0005-0544-30.03.2006

SAN ( X ) SMM ( )

Tässä asiakirjassa on esitetty eritelmän pääkohdat tiedotustarkoituksessa.

1. Nimi:

”Figue de Solliès”

2. Jäsenvaltio tai kolmas maa:

Ranska

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat tuoreena ja jalostettuina

3.2 Kuvaus 1 kohdassa nimetystä tuotteesta:

Figue de Solliès on Bourjassote Noire -lajikkeesta saatu tuoreena ja kokonaisena myytävä violetinvärinen viikuna, jonka läpimitta on vähintään 40 mm. Sen kuoressa ei saa olla hyönteisten puremia, halkeamia eikä pintaa hanganneiden lehtien jättämiä jälkiä. Maku on tasapainoisen hapokas ja makea. Figue de Solliès -viikunan sokeripitoisuus on vähintään 14 °Brix-asteikolla mitattuna, ja se varmistetaan pakkausvaiheessa. Pohjastaan litistyneen vesipisaran muotoinen hedelmä on väriltään violetista mustajuovaiseen ja rakenteeltaan tiheä, tiivis ja pehmeä. Ohut kukkapohjus on vaaleanvihreä, ja malto on mehevä, kiiltävä, mehukas ja väriltään mansikkahillon punainen. Hedelmä sisältää runsaasti pieniä vaaleanruskeita siemeniä. Elegantti tuoksu on mieto, ja siinä on aistittavissa kevyen hedelmäinen vesimelonin, valkoisen melonin, mansikan ja muiden marjojen aromi. Maku on täyteläinen ja tuotteelle ominainen, tasapainoisen hapokas ja makea, suutuntuma on ensin napakka ja sen jälkeen suussa sulava, ja siinä sekoittuvat voimakkaat kasvi-, hedelmä- ja kukkaisaromit.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Tuotannon ja pakkaamisen on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Laadun säilymisen varmistamiseksi tuote pakataan ja pidetään kaupan yksikerroksisissa kennopakkauksissa tai enintään yhden kilogramman vetoisissa ropeissa. Myytävät erät ovat koon ja värin suhteen tasalaatuisia.

Tuotteen herkkyyden vuoksi pakkaamisen on ehdottomasti tapahduttava maantieteellisellä alueella, jotta voidaan taata nimityksen laadun ja erityisominaisuuksien säilyminen. On yleisesti tunnettua, että viikuna on hedelmä, joka kestää huonosti kuljetusta ja mahdollisia kolhuja. Sen vuoksi käsittelyt on rajoitettava mahdollisimman vähiin, ja tuote on pakattava nopeasti siten, että voidaan välttää hedelmien rikkoontuminen (yksikerroksinen kennopakkaus tai enintään yhden kilogramman vetoinen rove). Lisäksi viikunat on pakattava heti lajittelun jälkeen lajittelupaikalla. Lajitteluvaiheessa maantieteellisen alueen tuottajien osaaminen on tärkeä tekijä.

3.7 Merkintöjä koskevat erityiset säännöt:

Kussakin yksittäisessä pakkauksessa on oltava seuraavat tiedot:

— Suojatun alkuperänimityksen ”Figue de Solliès” nimi merkittynä kirjaimin, joiden koko vastaa vähintään etiketissä olevan muun tekstin suurinta kirjasinkokoa.

— Maininta ”appellation d’origine protégée” välittömästi ennen suojatun alkuperänimityksen nimeä tai heti sen jälkeen.

— Logo ”AOP Figue de Solliès” (SAN), jonka ryhmä on esittänyt INPI:lle.

Etiketin ohella myös kuljetusasiakirjoissa ja laskuissa on oltava alkuperänimityksen nimi ja maininta ”appellation d’origine protégée” (suojattu alkuperänimitys).

4. Maantieteellisen alueen tarkka rajaus:

Suojatulla alkuperänimityksellä ”Figue de Solliès” varustettujen viikunoiden maantieteellinen tuotantoalue sijaitsee Ranskan kaakkoisosassa Provence-Alpes-Côte d’Azurin alueella Varin departementissa. Se käsittää seuraavat 15 kuntaa, joista kaksi ainoastaan osittain: Belgentier, Carqueiranne, Cuers, La Crau, La Farlède, La Garde, Hyères, La Londe-Les-Maures, Pierrefeu-du-Var (osat A1, A2, A3, A4, A5, B1, B2, B3, B4, C1, C2p, C3, D5p, D6p, E5, E6, E7, E8, E9, E10, E11, E12), Puget-Ville (osat A1, A2, A3, A4, A5, A6, A7, A8, A9, B1, B2, B3, B4, C, D1, D2, D3, D4, E1, E2, E3, E4, F10), Le Pradet, Solliès-Pont, Solliès-Toucas, Solliès-Ville ja La Valette-du-Var.

Maantieteelliseen alueeseen ainoastaan osittain kuuluvien kuntien kunnantaloon on jätetty kartta, jossa määritellään alueen rajat.

Alueen rajaus perustuu maantieteellisiin tekijöihin (sijainti idässä olevan Mauresin metamorfisen alueen ja läntisten Provencen kalkkikivimuodostumien välissä), ilmastoon (sateet, ilmankosteus, Winkler-indeksi), geologiaan (enemmän tai vähemmän rapautuneet punaiset tai violetinpunaiset hiekkakivi- ja peliittikerrostumat), maaperään (syvä, kivinen ruskomaa) ja käytänteisiin (lajike, osaaminen).

5. Yhteys maantieteelliseen alkuperään:

5.1 Maantieteellisen alueen erityisyys:

Viikunanviljely on keskiajalta lähtien yleistynyt ennennäkemättömällä tavalla Sollièsin syvänteen alueella, jonka olosuhteet ovat ihanteelliset lajin korkealaatuiselle viljelylle. Mutta vasta 1800-luvun lopussa alueesta tuli viikunanviljelyn ansiosta todellinen Provencen puutarha, kuten Le Petit Marseillais -lehti 14. elokuuta 1898 ilmestyneessä numerossaan asian runollisesti ilmaisee. Varin departementin maataloustilastojen mukaan Sollièsin kantonissa tuotettiin vuonna 1903 lähes 1 100 tonnia viikunoita. Figue de Solliès -viikunan kaupallinen merkitys alkoi todella kehittyä 1800-luvun lopussa ja etenkin 1900-luvun alussa, kun tuote levisi ranskalaisyleisön keskuuteen rautatieyhteyksien ansiosta. Roger LIVET kertoo tästä teoksessaan ”Habitat Rural et structures agraires en Basse Provence” vuodelta 1962.

Maantieteellinen alue sisältyy kokonaisuudessaan Nord des Mauresin ja Toulonin permikautisen syvänteen kaakkoiskolkkaan. Se muodostuu Gapeaun ja Réal Martinin keskisyvistä ja syvistä altaista, jotka muodostavat kumpuilevan tasangon. Sollièsin syvänteen erityispiirre on se, että sitä reunustavat maanpinnan kohoumat, mikä aiheuttaa erityisen ilmaston. Kyseessä on kuuma Välimeren ilmasto, joka soveltuu viikunapuun viljelyyn. Vuotuinen sademäärä on 700–800 mm, ja pakkasen riski on hyvin vähäinen. Syvänne sijaitsee mannerlaattojen saumakohdassa idässä olevan Maures'in metamorfisen alueen ja läntisten Provencen kalkkikivimuodostumien välissä. Sille ovat ominaisia enemmän tai vähemmän rapautuneet punaiset tai violetinpunaiset hiekkakivi- ja peliittikerrostumat. Näiden permikautisten muodostumien rapautumisen seurauksena syntynyt aines on sekoittunut (erityisesti alueen pohjoislaidalla ja keskiosassa) huomattavaan määrään hiekan- ja savensekaisia aineksia, jotka sisältävät runsaasti rapautunutta kalkkikiveä. Syvänteen itäreunaa peittävät hiekan- ja savensekaiset kerrostumat, jotka sisältävät vaihtelevasti kvartsipitoista kiviainesta. Viikunapuutarhojen maaperä on tyypillisesti savipitoisesta saven- ja hiekansekaiseen ja sisältää vaihtelevasti pikkukiviä. Maa on syvää, vettä läpäisevää ja vain kohtuullisen kalkkipitoista, ja se on muodostunut alluviaalisten ja kolluviaalisten kerrostumien päälle.

Maantieteelliselle alueelle on ominaista myös Bourjassotte Noire -viikunalajikkeen hallitseva asema ja alueen perinteisten menetelmien mukaan tapahtuva viljely. Lajiketta tuotetaan lähes yksinomaan Figue de Solliès -nimityksen maantieteellisellä tuotantoalueella, ja alueelta peräisin olevien Bourjassotte Noire -lajikkeen viikunoiden osuus on Rhone Méditerranée -alueen (BRM) hedelmä- ja vihannesalan tietojen mukaan tonneina ilmaistuna 90 % Ranskassa vuonna 2006 tuotetusta määrästä. Figue de Sollièsin osuus maantieteellisellä alueella on 74 % viikunapuutarhojen kokonaispinta-alasta ja 77 % tuotetuista määristä.

5.2 Tuotteen erityisyys:

Ominaisuudet

Figue de Solliès -viikunalle on ominaista Euroopan viikunamarkkinoilla todettuun keskikokoon verrattuna keskimääräistä suurempi koko. Figue de Solliès -viikunan läpimitta on vähintään 40 mm. Sen maun erityisyys ilmenee hapokkuuden ja makeuden erinomaisen tasapainoisena suhteena, joka on ainutlaatuinen Euroopassa. Vaikka Bourjassotte Noire -lajiketta viljellään vähäisemmässä määrin myös muilla tuotantoalueilla, yksilöidyn maantieteellisen alueen ulkopuolella korjatuilla viikunoilla, jotka tosin ovat ulkonaisesti samankaltaisia, ei kuitenkaan ole Figue de Solliès -viikunan makuun liittyviä erityisominaisuuksia. Ne ilmenevät hapokkuuden ja makeuden erinomaisen tasapainoisena suhteena, kun muilla alueilla tuotettujen saman lajikkeen viikunoiden maussa korostuu ennen muuta hapokkuus, ja niiden aistinvaraiset ominaisuudet jäävät heikommiksi liian varhaisen sadonkorjuuajankohdan vuoksi. Hapokkuuden ja makeuden erinomainen tasapaino johtuu sokeripitoisuudesta, joka on pakkaamisvaiheessa vähintään 14 Brix-asteikolla mitattuna.

Tuote on arvostettu myös kestävyytensä ansiosta. Se säilyy oikeissa olosuhteissa (ehyenä) hyvänä useamman päivän ajan.

Figue de Solliès on helposti tunnistettavissa muodostaan, joka muistuttaa pohjastaan litistynyttä vesipisaraa, violetista mustajuovaiseen vaihtelevasta väristään (vähintään 80 % kuoresta on violetinväristä), tiheydestään, suhteellisesta tiiviydestään, pehmeydestään, mehukkuudestaan ja kiiltävästä hedelmälihastaan.

Maine

Maaperän erityispiirteet takaavat Figue de Solliès -viikunan korkealaatuiset aistinvaraiset ominaisuudet, jotka kuluttaja tunnistaa vaivatta. Tuotteen maine on levinnyt myös tuotantoalueen ulkopuolelle, ja sitä pidetään kaupan sekä paikallisilla myyntitiskeillä että muualla Ranskassa. Figue de Solliès on erityisen arvostettu Lyonissa ja Pariisissa, mutta se tunnetaan myös Sveitsissä ja Saksassa, ja 1970-luvun alusta lähtien sitä myydään myös supermarketeissa.

Lisäksi Figue de Solliès -viikuna on erittäin arvostettu tuote gastronomiassa. Monet tunnetut ravintoloitsijat tarjoilevat sitä lukemattomissa eri muodoissa niin suolaisten kuin makeidenkin ruokalajien lisäkkeenä. Figue de Solliès -viikunan maine ilmenee myös naistenlehtien ruokaliitteissä ja keittokirjoissa, joissa esitetään monia siihen perustuvia valmistusohjeita. Suurin kunnianosoitus on arvostetun eteläranskalaisen keittiömestarin Guy GEDDAn vuonna 2004 julkaisema teos ”La Magie de la Figue dans la Cuisine Provençale”, joka on omistettu kokonaan Figue de Solliès -viikunalle. Se on äärimmäinen osoitus tuotteen jatkuvasti kasvavasta maineesta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM):

Sollièsin syvänteen erityispiirre on se, että sitä reunustavat maanpinnan kohoumat, mikä aiheuttaa erityisen ilmaston. Kyseessä on kuuma Välimeren ilmasto, joka soveltuu viikunapuun viljelyyn. Vuotuinen sademäärä on 700–800 mm, ja pakkasen riski on hyvin vähäinen. Ilmastoon yhdistyvä runsas auringonpaiste takaa vähintään 14 Brix-asteen refraktometriset arvot koko sadonkorjuukauden ajan. Geologisesti Sollièsin syvänteen maaperä muodostuu yleensä hyvälaatuisista saven- ja hiekansekaisista aineksista, ja sen hydrologiset ominaisuudet ovat erinomaiset, mikä takaa viikunapuiden nopean kasvun ja lehtien hyvän kehittymisen. Tämä puolestaan vaikuttaa suotuisasti Figue de Solliès -viikunan makuun ja happoisuuden ja makeuden väliseen tasapainoon. Maaperän kalkkipitoisuus on alhainen (alle 20 %), mikä mahdollistaa mehevän ja mehukkaan viikunasadon. Hedelmien läpimitta on yli 40 mm, ja maaperän runsas kivennäisainepitoisuus vaikuttaa suotuisasti viikunoiden makuun.

Näihin viikunanviljelyn kannalta edullisiin luonnollisiin tekijöihin yhdistyy sukupolvien myötä kehittynyt osaaminen, joka ilmenee erityisesti istutuksessa, leikkaamisessa, kastelussa, sadonkorjuussa, lajittelussa ja pakkaamisessa. Se näkyy ennen muuta matalakasvuisissa hedelmätarhoissa ja puiden sammioleikkauksessa sekä sadonkorjuussa, joka tapahtuu 15. elokuuta ja 15. marraskuuta välisenä aikana. Siitä huolehtii riittävän runsas pätevä työvoima, joka on perehtynyt hedelmien poimimiseen käsin suoraan puusta optimaalisessa kypsymisvaiheessa (sadonkorjuu alkaa, kun 80 % viikunoista on muuttunut vähintään 80-prosenttisesti violetinvärisiksi). Näin Figue de Solliès -viikunat saavat erityisominaisuutensa, pehmeyden, mehukkuuden ja kiiltävyyden. Paikallinen osaaminen ilmenee myös näiden erityisen herkkien hedelmien lajittelussa ja pakkaamisessa.

Näiden suotuisien tekijöiden ansiosta Figue de Solliès on tärkein Ranskassa tuotettu viikuna. Sen osuus koko maan viikunantuotannosta on lähes 58 %, eli yli 1 900 tonnia vuodessa.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

https://www.inao.gouv.fr/fichier/CDCFigueDeSollies.pdf

(1) EUVL L 93, 31.3.2006, s. 12.